ZoneAlarm
ZoneAlarm er en firewall, der kan beskytte computeren mod hackere og spionprogrammer. Den er mere avanceret og sikker end den, der er indbygget i Windows XP. 

Microsofts firewall beskytter dig dog kun mod hackere, der forsøger at bryde ind gennem en af dørene til din computer. Men de fleste hackere prøver ikke at bryde ind. De prøver i stedet at få dig til at installere et program, der åbner en dør indefra, og den slags stopper Microsofts firewall ikke. 

ZoneAlarm holder derimod rede på trafikken ud fra din computer. Hvis et program på din computer forsøger at kontakte en anden computer på internettet, stoppes forsøget, indtil du giver programmet tilladelse. Det er vigtigt, at du kun giver tilladelse til programmer, du stoler på! Er du i tvivl, skal du sige nej, så kan du altid ombestemme dig, hvis et program ikke virker, som det skal.

Hackere er ikke de eneste, der forsøger at åbne en dør inde fra din computer. Spionprogrammer benytter samme fremgangsmåde, så ZoneAlarm stopper også spionprogrammerne.

ZoneAlarm er gratis til privat brug. Købeprodukterne, der også indeholder flere funktioner, koster fra 50 dollars.